תוכנית "אנרגיה צעירה" של החברות המזהמות קצא"א ודוראד הוקפאה על ידי משרד החינוך אחרי שנחשף כי הן מאדירות את השימוש בגז בפני התלמידים, ללא ציון הנזקים, ומעבירות סיורים במתקניה. ועדה ייעודית תבדוק את התכנים, ובמשרד החינוך אומרים: "אם תמצא מעורבות פסולה - התוכנית תיפסק"
בעקבות חשיפת "שקוף": במשרד החינוך הקפיאו את התוכנית שמממנות חברות האנרגיה קצא"א ודוראד בבתי ספר בדרום. בשבוע שעבר חשפנו כי החברות מעבירות ב-6 השנים האחרונות את תוכנית "אנרגיה צעירה", המציגה לומדות בשבחי הגז, מבלי לציין את הנזקים, ובניגוד לכללים של משרד החינוך. גם חברת בז"ן משתתפת בחגיגה ומממנת את תוכנית "זיקוק צעיר". במשרד החינוך מסרו ל"שקוף" כי "מעורבות הגופים המסחריים תיבדק בידי ועדה פדגוגית ייעודית. אם תימצא מעורבות פסולה – התוכנית תיפסק".  התחקיר חשף את "שיטת הלומדות" של החברות המזהמות – שיטה שבה החברות המזהמות משתמשות כדי לנסות לחנך אלפי תלמידים צעירים להאמין במסרים שעולים בקנה אחד עם האינטרס העסקי שלהן. וכך עובדת השיטה: חברות האנרגיה משלמות לחברה שמייצרת לומדות חינוכיות עבור תלמידי משרד החינוך, והן בתורן מייצרות תוכן לימודי, שמעוצב על ידי חברות האנרגיה עצמן. הלומדות מוצגות לתלמידים בבתי הספר, והתלמידים מקבלים גם סיורים במפעלי החברות, והסברים מפורטים מראשיה. בדרך הזאת חברות האנרגיה משיגות תמיכה של אזרחים צעירים, שבטוחים שהן דואגות לעתידם, לבריאות שלהם, ולסביבה.  בדיוק כפי שלא היה עולה על הדעת שקוקה-קולה תלמד את תלמידי מערכת החינוך שסוכר בעצם לא מזיק, כך לא יעלה על הדעת שחברות האנרגיה ילמדו שהמוצר שלהן טוב לעתיד התלמידים. מובן מאליו שחברה מסחרית לא תלמד על מגרעות המוצר שלה. "החברות מאדירות את הגז, שזה המוצר שלהן, וגם מכפישות את המתחרים – האנרגיות המתחדשות", מסביר דרור גורני מ"שקוף" על הלומדות שמימנו החברות, בניגוד לכללי משרד החינוך. "ילד שלמד שגז טוב לעתיד שלו לא ידרוש מהממשלה שלו להפסיק להשתמש בו". האזינו לריאיון ב-#סדר_יוםhttps://t.co/pjBFyew6V0 גם במשרד החינוך מסכימים שלא ייתכן שחברה מסחרית תקדם את האינטרסים העסקיים שלה בפני תלמידים, ולכן הוציא חוזר מנכ"ל בנושא של "שילוב פרסומת מסחרית במוסדות החינוך והתנאים לקבלת היתר במקרים מסוימים". על הנייר ההנחיות נראות ברורות מאוד: "חל איסור מוחלט לבקר במרכז מבקרים, במפעל ובמקום פעילות של חברה מסחרית שמתקיימת בהם פעילות המשלבת פרסומת מסחרית גלויה או סמויה ופעילות החושפת את המבקרים למוצרים, לתהליכים או לשיווק בכל אמצעי"; ובנוסף מוסיפים בחוזר כי הוועדה אוסרת על מגע ישיר עם תלמידים, ועל הצגת לוגו של נותן המימון או החסות. על שלושת אלו תוכנית "אנרגיה צעירה" (של דוראד וקצא"א) עוברת בצורה מובהקת – הן בסיורים במפעלי החברה, הן במגע ישיר עם התלמידים, והן בלוגו של חברת דוראד שמופיע כמעט בכל מצגת לימודית. יש חשיבות רבה לשקיפות באשר לאנשי המקצוע שיבחנו את המעורבות של החברות המזהמות בתכני הלימודים, ויחליטו האם לאשר או להפסיק את המשך התוכנית – לא פעם מגיעים לוועדות מסוג זה נציגים של החברות המסחריות עצמן, או בעלי אינטרס שלא מעוניינים בביטול המצב הקיים. בדיוק בגלל זה ביקשנו ממשרד החינוך לקבל את רשימת השמות והעבר התעסוקתי המלא של חברי הוועדה, שיבחנו את המעורבות של החברות המזהמות והמסחריות בתכני הלימודים של התלמידים. כמו כן, במשרד עדיין לא התייחסו לתוכנית "זיקוק צעיר" של בז"ן, שבה החברה שהמוצר שלה הוא נפט מלמדת את התלמידים על נפט ועל התוצרים שלו, ואף מפנה את האחריות על הזיהום אל התלמידים עצמם. פנינו אל המשרד גם בנוגע לתוכנית זו, כדי להבין האם המשרד עתיד להקפיא ולבחון גם אותה. לחץ ציבורי על המשרד והוועדה עשויים לסייע לסיים את המצב האבסורדי הנוכחי שבו חברות מזהמות מחנכות את הילדים שלנו ומציפות אותם במסרים שתורמים לאינטרסים העסקיים שלהן. נמשיך לעקוב אחר מסקנות הוועדה.  